कहा- उनके जैसा PM मिलना देश का सौभाग्य; वो चीजों की नब्ज पकड़ लेते हैं
Indian Foreign Minister S Jaishankar Bangkok Visit - थाईलैंड के बैंकॉक में विदेश मंत्री एस जयशंकर ने PM मोदी की तारीफ की। भारतीय समुदाय के लोगों को संबोधित करते हुए उन्होंने कहा- PM मोदी के बारे में सबसे बेहतरीन बात ये है कि वो कई चीजों की नब्ज पकड़ लेते हैं
थाईलैंड के बैंकॉक में विदेश मंत्री एस जयशंकर ने PM मोदी की तारीफ की। भारतीय समुदाय के लोगों को संबोधित करते हुए उन्होंने कहा- PM मोदी के बारे में सबसे बेहतरीन बात ये है कि वो कई चीजों की नब्ज पकड़ लेते हैं और उसे नीतियों और कार्यक्रमों में बदल देते हैं। मुझे लगता है कि इस समय पीएम मोदी जैसा व्यक्ति मिलना देश का बहुत बड़ा सौभाग्य है।
जयशंकर ने कहा- मैं ऐसा इसलिए नहीं कह रहा हूं क्योंकि वो आज प्रधानमंत्री हैं और मैं उनकी कैबिनेट का मेंबर हूं। मैं PM मोदी के बारे ऐसा इसलिए कह रहा हूं क्योंकि जब आपके सामने कोरोना जैसी सदी में एक बार होने वाली स्वास्थ्य चुनौती होती है, तो आप घबरा जाते हैं। लेकिन जो व्यक्ति इतना जमीन से जुड़ा हो, वही कह सकता है कि ठीक है, स्वास्थ्य संबंधी चुनौती है, लेकिन घर जाने वाले व्यक्तियों के लिए क्या किया जाएगा; आप उन्हें खिलाने के लिए क्या करेंगे; आप उनके खाते में पैसे कैसे डालेंगे।
जयशंकर बोले- अच्छे नेता जमीन से जुड़े होते हैं
आमतौर पर लोगों के मन में ये विचार नहीं आता होगा कि महिलाएं पैसों का प्रबंधन बेहतर तरह से कर सकती हैं। जयशंकर ने कहा- अच्छे नेता वो होते हैं जो जमीन से जुड़े रहते हैं। वे अनुभवी होते हैं और उनमें देश को एक अलग स्तर पर ले जाने का जुनून होता है। ऐसे नेता जमीन से जुड़े और दूरदर्शी होते हैं। ऐसे लोग जीवन में एक बार ही आते हैं।
एक डिप्लोमैट से राजनेता बनने तक की अपनी यात्रा पर बात करते हुए जयशंकर ने कहा- बतौर डिप्लोमैट मैंने हमेशा राजनेताओं के साथ काम किया, लेकिन बिना किसी वीकेंड के राजनीति की 24×7 दुनिया में रहना अलग बात है।
विदेश मंत्री ने कहा- भगवान हनुमान अब तक के सबसे बेहतरीन डिप्लोमैट
विदेश मंत्री ने बताया कि उनके हिसाब से अब तक का दुनिया का सबसे शानदार डिप्लोमैट अगर कोई है तो वो भगवान हनुमान हैं। अपनी लिखी हुई किताब से जुड़े एक सवाल के जवाब में उन्होंने कहा- मैंने एक किताब लिखी थी कि कैसे महाभारत अंतरराष्ट्रीय राजनीति में एक मार्गदर्शक की तरह काम कर सकती है।
महाभारत शासन करना सिखाती है, लेकिन अगर आप रामायण की तरफ देखें, अगर आप मुझसे पूछे कि अब तक का सबसे अच्छा डिप्लोमैट कौन रहा है तो मेरा जवाब भगवान हनुमान होगा। रामायण में हनुमान भगवान राम की तरफ से लंका जाते हैं।
जयशंकर ने कहा- हम एक पल के लिए श्रीराम को एक देश की तरह देखते हैं। यहां अनजान जगह पर आपको एक ऐसी चीज से निपटना है और जिसके बारे में उतनी जानकारी नहीं है। आपको वहां जाना है, खुफिया जानकारी ढूंढनी है, सीता का पता लगाना है। हनुमान गुप्त तरह से माता सीता से संपर्क करते हैं। उस जगह पर आग लगा दी। मैं ऐसा करने की सलाह नहीं दे रहा लेकिन आखिर में वो सफल रहे थे।
भारत-म्यांमार-थाईलैंड हाईवे प्रोजेक्ट को फिर शुरू करने की कोशिश
जयशंकर ने थाईलैंड और भारत के बीच कनेक्टिविटी (संपर्क) के बारे में भी बात की। उन्होंने कहा- आज हमारे सामने असल चुनौती, जिस पर हम काम कर रहे हैं, वो ये है कि हम थाईलैंड के साथ सड़क संपर्क कैसे बनाएं। हमारे पास पूर्वोत्तर भारत से होकर गुजरने वाली परियोजना है। अगर हम म्यांमार से गुजरने वाली एक सड़क बनाते हैं और उसे थाईलैंड की ओर से बनाई जाने वाली सड़क से जोड़ते हैं तो ये लोगों और सामान की आवाजाही में बड़ा बदलाव ला सकता है।
1400 किमी लंबे हाईवे का 70% काम पूरा
भारत, थाईलैंड और म्यांमार करीब 1,400 किलोमीटर लंबे हाईवे पर काम कर रहे हैं। ये तीनों देशों को जमीन के जरिए दक्षिण-पूर्वी एशिया से जोड़ेगा और व्यापार, कारोबार, स्वास्थ्य, शिक्षा और पर्यटन संबंधों को बढ़ावा देगा। भारत-म्यांमार-थाईलैंड ट्राइलेट्रल हाईवे प्रोजेक्ट का 70% काम पूरा हो चुका है।